Document ID: 32008R0690

KOMMISSIONENS FORORDNING (EF) Nr. 690/2008
af 4. juli 2008
om anerkendelse af beskyttede zoner, som er udsat for særlige plantesundhedsrisici i Fællesskabet
(omarbejdning)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 2, stk. 1, litra h), første afsnit,
under henvisning til anmodning fra Irland, Spanien, Italien, Cypern, Litauen, Malta, Østrig, Portugal, Slovenien og Slovakiet, og
ud fra følgende betragtninger:
(1)
Kommissionens direktiv 2001/32/EF af 8. maj 2001 om anerkendelse af beskyttede zoner, som er udsat for særlige plantesundhedsrisici i Fællesskabet, og om ophævelse af direktiv 92/76/EØF (2) er blevet ændret væsentligt ved flere lejligheder. Da der skal foretages yderligere ændringer, bør det af klarhedshensyn omarbejdes.
(2)
I henhold til direktiv 2000/29/EF kan der fastlægges »beskyttede zoner«, som er udsat for særlige plantesundhedsrisici, og som derfor kan indrømmes særlig beskyttelse på betingelser, der er forenelige med det indre marked. Sådanne zoner blev fastlagt ved direktiv 2001/32/EF.
(3)
Visse medlemsstater og visse områder i medlemsstater er anerkendt som beskyttede zoner med hensyn til visse skadegørere. I visse tilfælde var anerkendelsen foreløbig, fordi der ikke var fremlagt den fornødne komplette dokumentation for, at den pågældende skadegører ikke forekom i den pågældende medlemsstat eller det pågældende område, eller fordi bestræbelserne på at udrydde en sådan skadegører ikke var fuldført. I de tilfælde, hvor de pågældende medlemsstater har fremlagt de fornødne oplysninger, bør de pågældende beskyttede zoner anerkendes som permanente beskyttede zoner. Den foreløbige anerkendelse bør undtagelsesvis forlænges i endnu en begrænset periode for at give de pågældende medlemsstater den fornødne ekstra tid til at fremlægge dokumentation for, at den pågældende skadegører ikke forekommer, eller om fornødent fuldføre deres bestræbelser på at udrydde den. I andre tilfælde bør beskyttede zoner ikke længere anerkendes som sådanne, da der nu forekommer skadegørere.
(4)
Cypern blev foreløbigt anerkendt som beskyttet zone med hensyn til Daktulosphaira vitifoliae (Fitch), Ips sexdentatus Börner og Leptinotarsa decemlineata Say indtil den 31. marts 2008. Af oplysninger, som Cypern har fremlagt, efter at den foreløbige anerkendelse blev indrømmet, fremgår det, at de pågældende skadegørere ikke forekommer i Cypern. Cypern bør derfor anerkendes som permanent beskyttet zone med hensyn til disse skadegørere.
(5)
Visse regioner i Spanien blev anerkendt som beskyttede zoner med hensyn til Thaumetopoea pityocampa (Den. and Schiff.). Af oplysninger fra Spanien fremgår det, at den pågældende skadegører nu forekommer i disse regioner. De bør derfor ikke længere anerkendes som beskyttet zone med hensyn til den pågældende skadegører.
(6)
Visse regioner i Italien, Østrig, Slovenien og Slovakiet samt hele Irland og Litauen blev foreløbigt anerkendt som beskyttede zoner med hensyn til Erwinia amylovora (Burr.) Winsl. et al. indtil den 31. marts 2008.
(7)
Af oplysninger fra Irland, Litauen og Slovakiet fremgår det, at den foreløbige anerkendelse af de beskyttede zoner for disse landes vedkommende med hensyn til Erwinia amylovora (Burr.) Winsl. et al. undtagelsesvis bør forlænges i endnu to år, så de pågældende medlemsstater kan få den fornødne tid til at fremlægge dokumentation for, at den pågældende skadegører ikke forekommer, eller om fornødent fuldføre deres bestræbelser på at udrydde den.
(8)
Af oplysninger fra Italien og Slovenien fremgår det, at Erwinia amylovora (Burr.) Winsl. et al. nu forekommer i visse regioner, som tidligere har været foreløbigt anerkendt indtil den 31. marts 2008 som beskyttede zoner med hensyn til den pågældende skadegører. De pågældende regioner bør derfor ikke længere anerkendes som beskyttede zoner med hensyn til den pågældende skadegører.
(9)
Af oplysninger fra Østrig fremgår det, at der som følge af ugunstige forhold i 2007 har været adskillige udbrud af Erwinia amylovora (Burr.) Winsl. et al. i visse dele af landet, som tidligere har været foreløbigt anerkendt som beskyttede zoner med hensyn til den pågældende skadegører. Derfor bør den foreløbige anerkendelse af bestemte regioner som beskyttede zoner med hensyn til Erwinia amylovora (Burr.) Winsl. et al. forlænges i et år, så Østrig kan få den fornødne tid til at efterprøve, om landets udryddelsesbestræbelser i 2007 er effektive, og fremlægge dokumentation for, at Erwinia amylovora (Burr.) Winsl. et al. ikke forekommer, og om fornødent fuldføre landets bestræbelser på at udrydde denne skadegører i 2008.
(10)
Malta blev foreløbigt anerkendt som beskyttet zone med hensyn til Citrus tristeza-virus (europæiske stammer) indtil den 31. marts 2008. Af oplysninger fra Malta fremgår det, at bestræbelserne på at udrydde den pågældende skadegører er lykkedes. Malta bør derfor anerkendes som permanent beskyttet zone med hensyn til den pågældende skadegører.
(11)
Hele Portugals område blev anerkendt som beskyttet zone med hensyn til Citrus tristeza-virus (europæiske stammer). Af oplysninger fra Portugal fremgår det, at den pågældende skadegører nu forekommer i en del af landets område. Den pågældende del af Portugals område bør derfor ikke længere anerkendes som beskyttet zone med hensyn til den pågældende skadegører.
(12)
Den nuværende afgrænsning af beskyttede zoner bør derfor ændres.
(13)
Beskyttede zoner blev tidligere anerkendt og ændret ved et direktiv. Med henblik på en samtidig anvendelse i medlemsstaterne i rette tid bør beskyttede zoner anerkendes ved en forordning.
(14)
Foranstaltningerne i denne forordning er i overensstemmelse med udtalelse fra Den Stående Komité for Plantesundhed.
(15)
Denne forordning bør ikke berøre medlemsstaternes forpligtelser med hensyn til de i bilag II, del B, angivne frister for gennemførelse i national ret og anvendelse af direktiverne -
UDSTEDT FØLGENDE FORORDNING:
Artikel 1
De zoner i EF, der er opført i bilag I, anerkendes som »beskyttede zoner«, jf. artikel 2, stk. 1, litra h), første afsnit, i direktiv 2000/29/EF med hensyn til de skadegørere, der er anført ud for disse zoner i bilag I.
Artikel 2
Direktiv 2001/32/EF som ændret ved de retsakter, der er nævnt i bilag II, del A, ophæves, uden at dette berører medlemsstaternes forpligtelser med hensyn til de i bilag II, del B, angivne frister for gennemførelse i national ret og anvendelse af direktiverne.
Henvisninger til det ophævede direktiv gælder som henvisninger til denne forordning og læses efter sammenligningstabellen i bilag III.
Artikel 3
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. juli 2008.

Labels: 20
18
16
6